**Huonekalutehdas Korhosen menestystarina**

Huonekalutehdas Korhonen on suomalainen perheyritys, joka tarjoaa kalusteiden tuotekehityksen, tuotannon ja logistiikan palveluita designyrityksille.

Jo sadan vuoden ajan Huonekalutehdas Korhonen on yhdistänyt menestyksekkäästi kotimaisen käsityöperinteen ja kehittyvän teknologian. Alan parhaista ammattilaisista koostuva osaava henkilökunta sekä laadukkaat tuotteet ja huippusuunnittelu ovat Korhosen menestyksen salaisuus.

**1. Huonekalutehdas Korhosen historia**

Turun alueen vahvan puuseppäperinteen juuret ovat keskiajalla, Turun linnan Suomen herttuan hovissa. 1800-luvulla puuseppien asema taitajina ja taiteilijoina vakiintui, ja 1900-luvun alussa turkulaiset puusepänverstaat saivat vauhtia Venäjän armeijan alihankkijoina. Näiden joukossa oli myös Huonekalu- ja Rakennustyötehdas, jonka neljä opinkäynyttä puuseppää, etunenässä   
**Otto Korhonen**, perusti 22.11.1910 Turun Uudenmaankadulle.

Toiminta kehittyi nopeasti ja vuonna 1914 yritys oli laajentunut niin suureksi, että se muuttui osakeyhtiöksi ja siirtyi uuteen, omistajiensa suunnittelemaan teollisuusrakennukseen Kaarinan Nummenmäelle, Turun läheisyyteen. Nummenmäellä valmistettiin alussa ajan tyylin mukaisia koristeltuja huonekaluja, myymäläsisustuksia sekä laivansisustuksia Suomen armeijalle. Tehtaan tuotanto myytiin vähittäisliikkeisiin ympäri maan. Turun myyntiä varten tehtaalla oli oma myymälä aina vuoteen 1980 asti.

**Menestys Aallon ja Korhosen yhteistyöstä**

Ratkaiseva suunnanmuutos yrityksen toiminnassa tapahtui vuonna 1929, jolloin Turku vietti 700-vuotisjuhlamessuja. Messujen ansiosta Turkuun siirtynyt nuori, idearikas arkkitehti **Alvar Aalto** ja toimitusjohtaja Otto Korhonen tutustuivat toisiinsa ja aloittivat menestyksellisen yhteistyön, johon voi tutustua kirjallisuudessa (ks. viite) sekä erityisesti Alvar Aalto -museossa Jyväskylässä. Aalto laati muodot, Korhonen loi teknologian: huonekalurakenteet, uudet laitteet ja teolliset työtavat. Aallon ja Korhosen yhteistyön myötä suomalainen taideteollisuus ja puusepäntaito astuivat suuren askeleen eteenpäin.

Korhonen ja Aalto esiintyivät ensi kerran yhdessä julkisuudessa Turun Messuilla 1929. Seuraavia yhteishankkeita olivat Paimion parantolan sisustaminen vuosina 1931–1933 ja Viipurin kirjastotalon sisustaminen 1935. Tuolloin Aalto ja Korhonen loivat perusmalliston, jonka keskeisiä elementtejä ovat taivutettu L-jalka sekä lamelleista tai vanerista liimatut, taivutetut selkänojat, konsolit ja jouset. Aalto ja Korhonen näkivät ensimmäisinä maailmassa vaalean koivun kauneuden ja sen rakenteelliset mahdollisuudet huonekaluteollisuudessa.

**Kasvun ja kansainvälistymisen vuodet**

Huonekalu- ja Rakennustyötehtaan tuotannon painopiste siirtyi nopeasti 1930-luvulla Aalto-huonekaluihin. Aallon-Korhosen huonekalut olivat ensi kerran esillä maailmalla Milanon triennalessa 1933, minkä seurauksena alkoi niiden kansainvälinen menestystarina. Vuodesta 1935 lähtien Aalto-huonekaluja on markkinoinut taideteollisuuskeskus Artek. Vientiin on toimitettu aika ajoin yli puolet tuotannosta. Sysäyksen viennille antoi toinen maailmansota: raaka-ainesäännöstelyn päätyttyä vienti samoin kuin koko muu tuotanto elpyi nopeasti 1950-luvulla.

Otto Korhonen kuoli jo vuonna 1935. Hänen poikansa Paavo ja Pekka olivat sotien jälkeen valmiit yrityksen johtoon. Toimitusjohtajana lähes 40 vuotta jatkanut **Paavo Korhonen** osoittautui isänsä veroiseksi. **Pekka Korhonen** taas loi teknillisenä johtajana edellytykset Aalto -huonekalujen sarjatuotannolle.

Jo 1950-luvulla tehtaassa koettiin kipeänä tilanpuute. 1960-luvulla oltiin valmiita siirtämään osa tuotantoa uudisrakennukseen, joka valmistui Kaarinan Littoisiin. Rakennusta on laajennettu vuosina 1975 ja 1982. Vuonna 1966 Huonekalu- ja Rakennustyötehdas muutti nimensä nykyiseen muotoonsa Huonekalutehdas Korhonen Oy:ksi.

**2. Toiminta 2000-luvulla**

Vuodesta 1982 lähtien Paavo Korhosen poika **Jukka Korhonen** on toiminut yrityksen toimitusjohtajana. Myös neljäs sukupolvi on aloittanut työskentelyn perheyhtiössä, josta 2007 tuli konserni, kun designjulkitilakalusteyritys Mobel Original Design Oy liiketoimintakaupan myötä liitettiin mukaan toimintaan. Mobel Original Design Oy:n myyntinäyttely sijaitsee Helsingissä, mistä käsin palvellaan projektiasiakkaita ja suunnittelijakuntaa Suomessa.

Huonekalutehdas Korhonen Oy valmistaa edelleen 2000-luvulla Artekin vuodesta 1935 markkinoimia Aalto-huonekaluja jo 80 vuoden kokemuksella. Aalto-huonekalujen valmistuksen vankka laatuperusta on pysynyt samanlaisena, vaikka teknologia on tuonut mukanaan nykyaikaisia menetelmiä ja raaka-aineita. Useat tuotteet valmistetaan tuotantolinjoilla, kuitenkin perinteistä käsityötaitoa tarvitaan huolellisessa viimeistelyssä ja edelleen muutaman käsityönä syntyvän ikonihuonekalun valmistuksessa.

**Tehdas ja tuotanto**

Huonekalutehdas Korhosen tehtaan tehokas tuotantoprosessi takaa tuotteiden korkean laadun ja erinomaisen asiakastyytyväisyyden. Tuotanto koostuu kolmesta eri tuotelinjasta: massiivipuuhuonekaluista, taivutteista sekä pöydistä. Pääraaka-aineena on suomalainen massiivikoivu.

**Osaava henkilökunta on laadun tae**

Huonekalutehdas Korhonen työllistää 70 henkeä tuotannossa ja erilaisissa toimihenkilötehtävissä. Osaava ja laatutietoinen henkilökunta varmistaa tehtaan menestyksen jatkuvasti kovenevassa kilpailussa.

Pitkään Korhosella puuseppinä toimivien mestareiden osaamista siirretään uudelle puuseppäsukupolvelle, jotta ainutlaatuinen puuosaaminen ja käsityöperinne säilyvät myös

tulevaisuudessa Korhosen menestystekijöinä. Korhosen henkilöstön vahva perimätieto ja ymmärrys suomalaisen koivun fysiologisista ominaisuuksista tuotannon eri vaiheissa –tuotekehityksestä erilaisiin työstöihin, kuivaukseen ja rakenneliitoksiin – tuottaa katsetta, aikaa ja käyttöä kestäviä huonekaluja, jotka säilyvät sukupolvelta toiselle.

**Huonekalutuotannon kokonaispalvelut**

2000-luvulla Huonekalutehdas Korhosen palvelutarjontaa on kehitetty ja nykyisin yritys tarjoaa Artekin lisäksi muillekin designyrityksille huonekalujen tuotekehityksen, tuotannon ja logistiikan kokonaispalveluita.

**3. Laadukasta huonekalutuotantoa ympäristöä kunnioittaen**

Ympäristötekijät ovat nyt ja tulevaisuudessa painopisteenä koko tehtaan toiminnassa. Tuotteet on suunniteltu pitkäikäisiksi, arvonsa säilyttäviksi sekä käyttäjilleen mukaviksi ja turvallisiksi. Raaka-aineiksi kelpuutetaan vain materiaalit, joiden valmistusprosessit kuormittavat mahdollisimman vähän ympäristöä ja jotka voidaan tarvittaessa kierrättää uusiokäyttöön.

Huonekalutehdas Korhosen tuotteet ovat kestäviä, ajattomia, hyvin muotoiltuja ja laadukkaita. Toiminnan tehokkuuden ja sen joustavuuden mittaaminen, kehittäminen ja parantaminen ovat jatkuvaa työtä. Tuotteet täyttävät kansainvälisten laatu- ja ympäristöstandardien vaatimukset. Korhonen on sitoutunut noudattamaan laadunhallintajärjestelmää, laadittuja ohjeita ja luvattuja toimitusaikoja sekä varmistamaan asiakkaiden tyytyväisyyden niin yrityksen toiminnassa kuin sen tuotteissa.

**4. Tulevaisuus**

Uudistuvalle huonekaluteollisuudelle avaintekijöitä ovat asiakkaan tarpeiden ymmärtäminen, innovatiivinen muotoilu, tuotesuunnittelu sekä uusin teknologia. Korhonen panostaa näiden kehittämiseen tulevaisuudessa yhä enemmän osaavan ja ammattitaitoisen henkilökunnan avulla. Näin tehdään mahdolliseksi korkeatasoisten laatuhuonekalujen tuotanto myös uusille markkinoille.

Alvar Aallon ja Otto Korhosen luomia peruselementtejä huonekaluvalmistuksessa vaalitaan huolella kaikkien osa-alueiden osalta. Hyvän muotoilun, korkean laadun ja asiakaspalvelun merkitys menestykselle eivät muutu ajan kuluessa. Osoituksena tästä on Korhosen ja Artekin vuosikymmeniä jatkunut yhteistyö.

Tietoa Huonekalutehdas Korhosesta

Sijainti: Kaarinan kaupunki, Littoinen

Omistus: Perheyritys, 4 omistajaa, toimitusjohtaja Jukka Korhonen

Konsernin liikevaihto: 5 milj. euroa

Henkilökunta: 70 henkilöä

Tilat: 11000 m2

Päätuotteet: Alvar Aalto -huonekalut ja muut designhuonekalut

Yhtiörakenne: Konserni:

emoyhtiö Huonekalutehdas Korhonen Oy

tytäryhtiö Mobel Original Design Oy

Yhteystiedot:

osoite: Uusi Littoistentie 2-4 20660 Littoinen

puh. 02-2751 200

fax 02-2442 460

email: etunimi.sukunimi@hkt-korhonen.fi

lisätietoja myös nettisivuilta:

www.hkt-korhonen.fi

www.mobel.fi

www.artek.fi

Kirjallisuusviitteet:

1. Korhonen 75 (Marja Kallio 1985)